Evis Sala

Evis Sala Evis Sala (MD, PhD, FRCR, FRCP) është radiologe dhe akademike shqiptare. Që nga shtatori 2025, ajo mban postin e Ministres së Shëndetësisë dhe Mirëqenies Sociale të Shqipërisë, si dhe titullin profesore e Radiologjisë në Università Cattolica del Sacro Cuore në Romë, Itali.

 Arsimi 
Sala ka përfunduar studimet për Mjekësi (MD) në Universitetin e Tiranës në vitin 1991. Ajo ka marrë titujt MPhil dhe PhD në Epidemiologji dhe Biostatistikë në Universitetin e Kembrixhit në vitin 2020, ku më pas ka përfunduar edhe specializimin në Radiologji.

 Karriera akademike dhe profesionale 
Nga viti 2012 deri në vitin 2018, Sala ka shërbyer si profesore e Radiologjisë në Weill Cornell Medical College dhe si Shefe e Shërbimit të Imazherisë Trupore në Memorial Sloan Kettering Cancer Center në Nju Jork.

Më pas, ajo ka qenë profesore e Imazherisë Onkologjike në Universitetin e Kembrixhit (Mbretëria e Bashkuar), ku ka bashkëdrejtuar programet Cancer Research UK Cambridge Centre Advanced Cancer Imaging dhe Integrated Cancer Medicine.

Deri në shtator 2025, ajo ka shërbyer si Drejtore e Programit të Trajnimit në Radiologji në Università Cattolica del Sacro Cuore dhe si Shefe e Departamentit të Imazherisë Diagnostike dhe Radioterapisë në Fondazione Policlinico Universitario Agostino Gemelli IRCC në Romë.

 Karriera Politike 
Që nga shtatori 2025, Sala mban postin e Ministres së Shëndetësisë dhe Mirëqenies Sociale të Shqipërisë.

 Kontributi shkencor 
Kontributet e saj shkencore lidhen kryesisht me radiogjenomikën dhe përdorimin e inteligjencës artificiale (IA) në imazherinë onkologjike, përfshirë zhvillimin e metodave sasiore të imazherisë për zbulimin e tumoreve, vlerësimin e heterogjenitetit tumoral dhe parashikimin e ecurisë së sëmundjes.

Ajo është autore e mbi 340 publikimeve shkencore në revista ndërkombëtare dhe bashkëthemeluese e kompanisë Lucida Medical, e cila zhvillon softuerë për mbështetjen e diagnostikimit të kancerit përmes IA dhe MRI.

 Nderime dhe tituj 
Në vlerësim të kontributit të saj profesional, ajo është zgjedhur Fellow e:

 International Cancer Imaging Society (2013)
 International Society for Magnetic Resonance in Medicine (2015)
 European Society for Urogenital Radiology (ESUR) (2018)

Në vitin 2022 është nderuar me titullin Anëtare Nderi nga Radiological Society of North America (RSNA) dhe në vitin 2024 nga Shoqata Japoneze e Radiologjisë.

 Angazhime ndërkombëtare 
Aktualisht, Sala është Presidente e zgjedhur (President-Elect) e ESUR dhe eksperte e emëruar në iniciativën Comprehensive Cancer Infrastructures for the European Union (CCI4EU).

 Referime 

Kategoria:Politikane shqiptare
Kategoria:Akademikë shqiptarë